Diari Oficial de la Generalitat Valenciana


Sumari del DOGV 9634, del 07-07-2023 (2023/7015)

RESOLUCIÓ de 14 de juny de 2023, de la Direcció General d'Obres Públiques, Transport I Mobilitat Sostenible, per la qual s'estableix el procediment per al pagament de la compensació pels menors ingressos per la reducció temporal de tarifes entre l'1 de gener i el 31 de juliol de 2023 i pels costos d'implementació de la mesura, a l'empara del Decret llei 2/2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9634

Data del DOGV
:   07-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7015


Data del document
:   14-06-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * tarifa de transport

RESOLUCIÓ de 14 de juny de 2023, de la Direcció General d'Obres Públiques, Transport I Mobilitat Sostenible, per la qual s'estableix el procediment per al pagament de la compensació pels menors ingressos per la reducció temporal de tarifes entre l'1 de gener i el 31 de juliol de 2023 i pels costos d'implementació de la mesura, a l'empara del Decret llei 2/2023. [2023/7015]  
  
L'Estatut d'Autonomia de la Comunitat Valenciana aprovat per la Llei orgànica 5/1982, d'1 de juliol, (modificada per la LO 1/2006, de 10 d'abril) atribueix a la Generalitat, en l'article 49.1.15a, la competència exclusiva en matèria de transport terrestre dins de la Comunitat Valenciana.  
El Reial decret llei 20/2022, de 27 de desembre, de mesures de resposta a les conseqüències econòmiques i socials de la Guerra d'Ucraïna i de suport a la reconstrucció de l'illa de la Palma i a altres situacions de vulnerabilitat, estableix un sistema d'ajudes directes, corresponents al primer semestre de 2023, per a proporcionar suport financer a les comunitats autònomes que implanten una reducció del preu dels abonaments de transport i títols multiviatge dels serveis de transport terrestre de la seua competència, en un percentatge no inferior a un 50 % i sol·liciten aquesta ajuda.  
El Decret llei 2/2023, de 27 de gener, del Consell pel qual s'estableixen obligacions als operadors de transport públic col·lectiu terrestre per a la reducció temporal del 50 % del preu dels abonaments de transport i títols multiviatge, exclòs el bitllet d'anada i tornada, en els serveis de transport terrestre competència de la Generalitat, contempla en l'article 6 que cada concessionari presentarà un certificat de la reducció d'ingressos per l'aplicació d'aquests descomptes, referit per períodes trimestrals i que, amb aquesta finalitat, la direcció general competent en matèria de transports posarà a la disposició dels concessionaris els models que contindran les dades que sostenen els certificats de la reducció d'ingressos i determinarà els terminis per a presentar-los.  
  
Així mateix, de conformitat amb la disposició addicional única del Decret llei 2/2023, de 27 de gener, del Consell, els concessionaris hauran d'aportar de manera independent per al període entre l'1 i el 31 de gener de 2023 el certificat de la reducció d'ingressos per l'aplicació del descompte en els termes establits en l'article 6 del Decret llei 9/2022, de 5 d'agost, segons els models que pose a la disposició dels concessionaris la direcció general competent en matèria de transport.  
  
Per a l'aplicació del descompte en els títols integrats de la Generalitat es va dictar Resolució de 27 de gener de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i el transport metropolità de Castelló, així com dels títols de transport propis de la xarxa del TRAM d'Alacant, a l'empara del que s'estableix en el Reial Decret llei 20/2022.  
D'altra banda, de conformitat amb el que es disposa en l'article 89.6 del Reglament de la Llei d'ordenació dels transports terrestres, aprovat pel Reial decret 1211/1990, de 28 de setembre, les empreses concessionàries dels serveis públics de transport regular de viatgers per carretera d'ús general competència de la Generalitat, hauran de proporcionar totes les dades relatives a l'explotació del servei els siguen requerides per la Direcció competent en matèria de transport, segons les especificacions i el format que aquesta els sol·licite.  
Per això, en virtut del que es disposa en l'article 70 de la Llei 5/1983, de 30 de desembre, del Consell, en relació amb l'article 6 i la disposició addicional única del Decret llei i 2/2023, de 27 de gener, i l'article 89.6 de Reial decret 1211/1990, de 28 de setembre, resolc:  
  
Primer. Certificats de la reducció d'ingressos que els concessionaris han de presentar davant la Direcció General d'Obres Públiques, Transport i Mobilitat Sostenible  
1. A fi de determinar les compensacions per la reducció temporal efectiva de les tarifes establides i ordenar-ne l'abonament en compliment del que es disposa en el Decret llei 2/2023, de 27 de gener, de conformitat amb l'article 6, cada concessionari de transport regular de viatgers per carretera d'ús general de competència de la Generalitat, sense perjudici de la situació administrativa en la qual es trobe la concessió, haurà de presentar un certificat de la reducció d'ingressos per a cada concessió i per a cada període trimestral en què s'ha aplicat la reducció del 50 %, d'acord amb els models establits a aquest efecte per la Direcció General d'Obres Públiques, Transport i Mobilitat Sostenible. De la mateixa manera, i de conformitat amb la disposició addicional única del Decret llei 2/2023, de 27 de gener, si durant el període transitori del mes de gener de 2023 es va continuar aplicant una reducció del 30 % en els termes en què es disposava en el Decret llei 9/2022, de 5 d'agost, també s'haurà de presentar de manera independent un certificat de la reducció d'ingressos corresponent a aquest mes referit a cada concessió.  
  
En els certificats es diferenciaran les quanties corresponents a cada tipus de títol afectat per la mesura i es desagregarà la informació per a cadascun dels mesos naturals en els quals s'ha aplicat la reducció de preus.  
Els certificats aniran referits, segons siga procedent, a títols propis de l'operador o a títols integrats de la Generalitat recollits en l'Ordre 4/2022, de 13 de juny, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant.  
  
L'import de la reducció dels ingressos no inclourà l'impost del valor afegit (IVA), per tractar-se d'una operació no subjecta a l'IVA segons el que es disposa en l'article 78. dos.3r de la Llei 37/1992, de 28 de desembre, de l'impost sobre el valor afegit modificat per la disposició final desena de la Llei 9/2017, de 8 de novembre, de contractes del sector públic.  
2. En la determinació de la compensació per l'aplicació del descompte obligatori del 50 % establit en l'article 2 del Decret llei 2/2023, de 27 de gener, es tindran en compte els abonaments de transport, bons multiviatge i les targetes moneder als quals efectivament se'ls haja aplicat el descompte obligatori, i s'admeten els xicotets arredoniments habituals per excés o per defecte fins a la fracció de 10 cèntims més pròxima, així com les tarifes amb el descompte del 50 % establit per als títols d'integració en la Resolució de 27 de gener de 2023.  
  
No es tindrà dret a la compensació pels menors ingressos que siguen deguts a:  
a) Descomptes que no arriben al 50 % del preu, aplicant els xicotets arredoniments admesos fins a la fracció de 10 cèntims més pròxima.  
  
b) Descomptes que superen el 50 % del preu, en la part que excedisca del descompte del 50 %, aplicant els xicotets arredoniments admesos fins a la fracció de 10 cèntims més pròxima.  
En la determinació de la compensació per l'aplicació del descompte del 30 % durant el període transitori del mes de gener de 2023, caldrà ajustar-se al que es disposa en l'article 6 Decret llei 9/2022, de 5 d'agost i es tindran en compte els abonaments de transport, bons multiviatge i les targetes moneder als quals efectivament se'ls haja aplicat el descompte.  
3. De conformitat, amb el que es disposa en l'article 4 del Decret llei 2/2023, de 5 de gener, la falta de presentació o l'esmena de la informació a què obliga l'article 4 esmentat, podrà comportar la pèrdua del dret a la percepció de les compensacions per als períodes en què s'haja incomplit, amb independència de l'exigència de les responsabilitats que corresponga.  
4. L'empresa concessionària haurà d'aportar juntament amb cada certificat de reducció d'ingressos, les declaracions responsables que recullen els abonaments de transport i bons multiviatge comercialitzats a 27 de juny de 2022, el preu en aquesta data, les targetes moneder, els serveis objecte de bonificació que han sigut efectivament prestats, el compromís d'aportar la documentació i la informació addicional que se li requerisca per a la comprovació, i la informació següent segons els models disponibles en el tràmit establit:  
a) Descripció i condicions d'utilització dels títols de viatge acollits a descompte.  
b) Preu de venda de cada títol de viatge a data 27.06.2022 i després de l'aplicació de la mesura.  
c) Per als abonaments de transport i bons multiviatge, el nombre de títols de viatge venuts amb el descompte durant el període.  
d) Per a les targetes moneder i similars, el nombre de cancel·lacions i la recaptació per les recàrregues durant el període.  
e) Import de la devolució del preu dels abonaments de transport de caràcter anual o mensual que van ser adquirits amb anterioritat a l'1 de febrer de 2023 i percentatge que representen, si és el cas.  
5. La documentació que han de presentar els concessionaris ha d'estar referida a cadascun dels períodes trimestrals en els quals haja estat vigent la reducció del 50 % del preu establida a l'empara del Decret llei 2/2023 o, en el cas dels títols integrats, en la Resolució de 27 de gener de 2023. S'estableixen els períodes trimestrals següents:  
  
a) Primer període trimestral d'aplicació de la reducció del 50 % entre l'1 de febrer i fins al 30 d'abril de 2023, tots dos inclosos.  
b) Segon període trimestral d'aplicació de la reducció del 50 % entre l'1 de maig fins al 31 de juliol de 2023, tots dos inclosos.  
Així mateix, de manera independent hauran de presentar la documentació referida al període transitori entre l'1 i el 31 de gener de 2023, si s'hagueren continuat aplicant en aquest període transitori els descomptes del 30 % en els termes establits en el Decret llei 9/2022.  
  
Segon. Forma i termini de presentació del certificat de la reducció d'ingressos  
1. Els certificats de la reducció d'ingressos de cada concessió i les declaracions responsables aniran signats pel representant de l'empresa concessionària i s'hi haurà d'adjuntar un full de càlcul que figurarà com a imprés associat al tràmit habilitat en la seu electrònica de la Generalitat. Tots els documents hauran d'estar signats electrònicament per qualsevol dels sistemes d'identificació i signatura electrònica admesos en aquesta.  
Els documents de full de càlcul presentats hauran de respectar íntegrament el tipus de fitxer, l'estructura i el format de les dades dels camps corresponents a la informació a la qual es refereix l'apartat primer.  
2. La documentació anterior s'ha de presentar de manera telemàtica en la seu electrònica de la Generalitat (https://sede.gva.es), apartat serveis en línia, seleccionant el tràmit corresponent, a través de la URL següent: https://www.gva.es/es/proc25527  
3. La documentació a què fa referència l'apartat primer s'ha de presentar segons els terminis establits per a cada període següents:  
  
a) La certificació trimestral del primer període (1 de febrer a 30 d'abril de 2023, tots dos inclosos) i, si és el cas, la certificació del període transitori (1 a 31 de gener de 2023, tots dos inclosos) es podran presentar des de l'endemà de la publicació d'aquesta Resolució en el DOGV i fins al 15 de juliol de 2023, tots dos inclosos.  
c) La certificació trimestral del segon període (1 de maig a 31 de juliol de 2023, tots dos inclosos) es podrà presentar des del dia 10 d'agost fins al 10 de setembre de 2023.  
  
Tercer. Efectes  
La present Resolució produirà efectes des de l'endemà de la publicació en el Diari Oficial de la Generalitat Valenciana.  
  
Contra aquesta Resolució l'interessat podrà interposar, a través de la seu electrònica de la Generalitat Valenciana recurs d'alçada davant la secretària autonòmica d'Obres Públiques, Transports i Mobilitat Sostenible en el termini d'un mes a partir de l'endemà de la publicació d'aquesta resolució en el Diari Oficial de la Generalitat Valenciana, d'acord amb el que s'estableix en els articles 121 i 122 en relació amb el 112.1 de la Llei 39/2015, d'1 d'octubre, del procediment administratiu comú de les administracions públiques.  
  
València, 14 de juny de 2023.- La directora general d'Obres Públiques, Transport i Mobilitat Sostenible: Roser Obrer Marco.